Oululainen kaupunginvaltuutettu Junes Lokka (asyl.) on tuomittu 70 päiväsakkoon kiihottamisesta kansanryhmää vastaan. Tuomio liittyy kahteen rikokseen, joissa kummassakin rikosnimikkeenä on kiihottaminen kansanryhmää vastaan.

Lokkaa syytetään siitä, että hän on loppukesästä 2016 ladannut Helsingissä mielenosoituksen yhteydessä pidetyn puhetaltioinnin Youtube- ja Facebook-sivustoille, jossa englantia puhuva mies solvaa maahanmuuttajia ja islaminuskoisia.

Toisen kerran hän on syyllistynyt samaan rikokseen saman vuoden syyskuussa, jolloin hän on ladannut maahanmuuttajia ja islaminuskoisia solvaavan videon Youtube-tililleen. Kyseisellä videolla esiintyy sama mies, kuin aikaisemmassa taltioinnissa.

Lokka tekstitti aikaisemman taltioinnin usealla eri kielellä, jälkimmäisen suomeksi. Lokka on tunnustanut esitutkinnassa ladanneensa videot sosiaalisen median tileilleen.

Tuomio ei ole vielä lainvoimainen.

Yle tavoitti Junes Lokan, mutta hän ei halunnut kommentoida valittaako tuomiosta.

Lue lisää: Oululaista kaupunginvaltuutettua vastaan on nostettu syyte kiihottamisesta kansanryhmää vastaan